REPER atacă în instanţă ordonanța de urgență pentru comasarea alegerilor locale cu cele europarlamentare
Partidul REPER a anunţat, marţi, atacarea în instanţă a actului normativ pentru comasarea alegerilor, în scopul blocării aplicării acestor norme pe care le consideră neconstituţionale.
Demersurile juridice sunt coordonate de deputaţii REPER Andrei Lupu şi Oana Cambera, care susţin că recurgerea la Avocatul Poporului folosită până acum de alte partide pentru a-i solicita contestarea constituţionalităţii ordonanţei privind comasarea alegerilor nu oferă garanţia unui răspuns rapid şi eficient, având în vedere lipsa de succes a demersurilor similare anterioare, transmite Agerpres.
"Este un moment crucial pentru democraţia din România, am iniţiat cât de repede am putut o acţiune legală împotriva ordonanţei de urgenţă ce propune comasarea alegerilor. Această ordonanţă reprezintă o ameninţare gravă la adresa libertăţii şi corectitudinii procesului electoral. Vom ajunge la CCR printr-o procedură specială, fără întârzieri şi fără a aştepta bunăvoinţa altor autorităţi", afirmă deputatul Andrei Lupu, potrivit unui comunicat de presă al REPER transmis marţi.
Acţiunile demarate de REPER vizează utilizarea căilor legale directe pentru a opri procesul comasării alegerilor, prin solicitarea suspendării şi anulării ordonanţei de urgenţă.
În cadrul excepţiei de neconstituţionalitate, REPER invocă limitarea exercitării drepturilor fundamentale, precum dreptul de a alege şi de a fi ales, prin intermediul unei OUG şi nu printr-o lege adoptată de Parlament, contrar prevederilor articolului 53 din Constituţie şi clarificărilor aduse de Curtea Constituţională prin Decizia nr. 55/2020.
De asemenea, se invocă încălcarea recomandărilor Comisiei de la Veneţia, în condiţiile în care există jurisprudenţă a Curţii Constituţionale care stipulează că legislaţia electorală trebuie interpretată prin prisma recomandărilor acestui organism, precizează reprezentanţii REPER.
"În acest moment, nu avem încredere în celeritatea Avocatului Poporului cu privire la un demers de contestare. Refuzăm să acceptăm o ordonanţă care încalcă grav principiile fundamentale ale democraţiei şi pune în pericol libertatea şi corectitudinea procesului electoral. Considerăm că această comasare forţată a alegerilor este o tentativă de manipulare a voinţei electorale şi de limitare a accesului cetăţenilor la vot", a afirmat deputata Oana Cambera.
Demersul partidului REPER de a se adresa direct justiţiei, contestând decizia comasării alegerilor, reprezintă un răspuns la eşecul apelurilor anterioare către Avocatul Poporului de a sesiza Curtea Constituţională. Această "acţiune legală urgentă" vine după ce, la sfârşitul lunii februarie, deputaţii REPER Andrei Lupu şi Oana Cambera au făcut un apel oficial către Avocatul Poporului pentru a contesta constituţionalitatea ordonanţei.
Guvernul a adoptat pe 8 martie o ordonanţă de urgenţă care prevede comasarea alegerilor europarlamentare cu cele locale, stabilind data de 9 iunie 2024 pentru ambele tipuri de scrutin. Pe 9 martie, Guvernului a adoptat şi o hotărâre pentru organizarea alegerilor, "cu doar câteva ore înainte de împlinirea termenului limită prevăzut de legislaţia in vigoare", amintesc reprezentanţii REPER.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank